ตามคาด! “แบงก์ชาติปินส์” ขึ้นดอกเบี้ย 0.50%
ธนาคารกลางฟิลิปปินส์ ปรับขึ้นดอกเบี้ยนโยบาย 0.50% สู่ระดับ 5.50% ตามคาด เพื่อสกัดเงินเฟ้อที่พุ่งขึ้นรวดเร็วที่สุดในรอบหลายปี
ธนาคารกลางฟิลิปปินส์ ปรับขึ้นดอกเบี้ยนโยบาย 0.50% สู่ระดับ 5.50% ตามคาด เพื่อสกัดเงินเฟ้อที่พุ่งขึ้นรวดเร็วที่สุดในรอบหลายปี
15 ธ.ค. 2565

ธนาคารกลางฟิลิปปินส์ (BSP) ประกาศขึ้นอัตราดอกเบี้ยนโยบาย 0.50% สู่ระดับสูงสุดในรอบ 14 ปีที่ 5.50% ในการประชุมวันนี้ (15 ธ.ค.) พร้อมส่งสัญญาณเดินหน้าปรับขึ้นอัตราดอกเบี้ยเพิ่มเติม เพื่อสกัดเงินเฟ้อที่พุ่งขึ้นรวดเร็วที่สุดในรอบหลายปี
ทั้งนี้การปรับขึ้นอัตราดอกเบี้ยครั้งล่าสุดนี้สอดคล้องกับความคาดหมายของนักวิเคราะห์ทั้งหมด 21 คนในผลสำรวจที่จัดทำโดยสำนักข่าวบลูมเบิร์ก โดยเป็นการปรับขึ้นอัตราดอกเบี้ย 0.50% เป็นครั้งที่ 3 ในวงจรการคุมเข้มนโยบายการเงินครั้งนี้ และมีขึ้นหลังการปรับขึ้นอัตราดอกเบี้ย 0.75% ในการประชุมเดือนพ.ย.ที่ผ่านมา
โดยนายเฟลิเป เมดาลลา ผู้ว่าการธนาคารกลางฟิลิปปินส์ระบุว่า คณะกรรมการกำกับนโยบายการเงินเล็งเห็นถึงความจำเป็นในการดำเนินการคุมเข้มนโยบายการเงินเชิงรุก เพื่อฉุดให้เงินเฟ้อทั่วไปกลับคืนสู่เป้าหมายโดยเร็วที่สุด โดยมีความเป็นไปได้ต่ำที่อัตราดอกเบี้ยสุดท้ายนั้นจะอยู่ที่ระดับในปัจจุบัน